Перад пачаткам урачыстасці ў паветры гудзела абмеркаванне падзеі. Стараста вёскі Галіна Куцко дзякавала ўсім, хто гэту работу правёў і тым самым прынёс радасць у дамы вяскоўцаў. “Цяпер і мы будзем жыць не горш за гарадскіх”, – казала яна. Яе падтрымала жыхарка в. Соміна Ірына Дзягцярык, якая заўважыла, што цяпер можна будзе не хвалявацца падчас “закатачнага” сезона гародніны аб своечасовым заказе газавага балона, а значыць, не будзе непрадбачанай непрыемнай сітуацыі, калі ты гэта забыўся зрабіць. Жанчына з удзячнасцю яшчэ адзначыла, што правядзенне газапровада ў дамы было малаадчувальным для сем’яў, бо можна было аформіць ільготны крэдыт на рэканструкцыю і газіфікацыю дома пад тры працэнты гадавых тэрмінам на 10 гадоў, згодна з умовамі якога можна было яшчэ набыць і ацяпляльныя батарэі, і газавую пліту, і іншае неабходнае абсталяванне.